En række medarbejdere hos Nordjyske Medier har tirsdag morgen fået en fyreseddel. Det skriver Journalisten.dk . Ifølge fagbladet har 18 redaktionelle medarbejdere modtaget en opsigelse, mens yderligere 12 redaktionelle medarbejdere i samme forbindelse har valgt at tage en frivillig fratrædelse. Desuden nedlægges to ubesatte stillinger. Dermed forsvinder i alt 32 redaktionelle stillinger i hos Nordjyske Medier. Udenfor redaktionslokalerne har 16 andre medarbejdere også modtaget en fyreseddel, og dermed nedlægges 48 stillinger i alt. Fyringsrunden sker som en del af en planlagt sparerunde, der blev bebuddet sidste år. Her blev det meldt ud, at mediehuset skal spare 40 millioner kroner, hvoraf 26 millioner kroner skal spares på det redaktionelle område. Det er kun knap ni måneder siden, at Nordjyske Medier meldte ud, at man ville lukke tv-kanalen 24Nordjyske og samtidig slå Morsø Folkeblad sammen med Nordjyske Medier og dermed nedlægge Morsø Folkeblad som selvstændig avis. Dengang blev 13 stillinger nedlagt. Det er tredje nedskærring på kun et år, idet der i februar sidste år blev nedlagt ni stillinger i forbindelse med besparelser på ugeaviser.
Endnu en gang har en række medarbejdere måtte sige farvel til deres job hos Nordjyske Medier. 32 redaktionelle stillinger nedlægges.